મારી પત્ની ગીતાએ જ્યારે કહ્યું કે તે ડૉ. મેથ્યુઝને વાત કરીને એની તૈયારી કરવાનું કહીને જ આવી છે તો પછી મારી પાસે કોઈ જવાબ ન હતો, કોઈ રસ્તો જ નહોતો. તે જ વખતે વૉર્ડ બૉય મને કેથેલેબમાં લઈ જવા અંદર આવ્યા અને બીજા અઢી થી ત્રણ કલાકમાં ઍન્જિયોપ્લાસ્ટી થઈ ગઈ. પછીથી ખબર પડી કે પ્લાસ્ટી મુશ્કેલ હતી અને મેથ્યુઝને પરસેવો થઈ ગયો હતો. એ રક્તનળીમાં સહેજ ઘસરકો લાગ્યો હતો. રક્તસ્ત્રાવ થતો હતો પણ મેથ્યુઝના અનુભવી હાથને લીધે બધું બરાબર થઈ ગયું હતું. મેં ફરીથી મન મનાવ્યું કે કંઈ નહીં, રક્તનળીમાં એક નાનો અવરોધ હતો તે પણ દૂર થઈ ગયો. હવે હાર્ટએટેક આવવાની શક્યતા નહિવત હતી. એક નાની રકતનળીમાં સ્ટેઈન્ટ મૂકવામાં આવ્યા. ત્રણ સ્ટેઈન્ટ અને ત્રણ લાખ રૂપિયાના ખર્ચ પછી અમે આનંદિત ચહેરે વડોદરા આવ્યાં. ચારેક દિવસ આરામ કરીને કામ શરૂ કર્યું…. અને એક દિવસ ફરીથી એવી જ નબળાઈ આવી… અમે બધાં ગભરાઈ ગયાં. હવે શું ? હૃદય તો બરાબર હતું. ઍન્જિયોપ્લાસ્ટીમાં ગરબડ હશે. બીજા તબીબો આવ્યા. એક તબીબે બધું જોઈને કહ્યું : ‘પ્રદીપભાઈ, આ નળીમાં ફક્ત ડૉ.મેથ્યુઝ જ પ્લાસ્ટી કરી શકે, અમારું ગજું નહીં.’